Studenti li rari kienu jaraw il-kelma passed ħdejn isimhom ingħataw tama ġdida permezz tal-programm Prince Trust. Mhux għax il-programm kien xi wieħed ħafif fejn ħallihom jagħmlu li jridu, iżda għax għall-ewwel darba tahom iċ-ċans li juru l-ħiliet tagħhom f'oqsma diversi marbuta wkoll mad-dinja tax-xogħol. Kien programm totalment ġdid għal għalliema li pparteċipaw u minn esperjenzi li qasmu mal-gazzetta KullĦadd jirriżulta li dak kollu li sar kien ta' sodisfazzjon kbir. L-għalliema Graziella Erkayasi, mill-Kulleġġ San Ġorġ Preca, iddeskriviet dan fi ftit kliem. "X'jibqa' fik meta tara li student, li qabel ir-rata ta' assentejiżmu tiegħu kienet ta' 85% jiġi jgħidlek li issa għandu raġuni biex jiġi l-iskola, li jiddejjaq fi tmiem il-ġimgħa u meta wasal is-sajf kien jidher kwiet u inkwetat li kienet se tispiċċa l-iskola," spjegat l-għalliema Erkayasi. Fissret kif studenti li ma jiħdux gost f'tagħlim formali, waqt dan il-programm isikktu lill-oħrajn. "Jinkoraġġixxu lil sħabhom biex jagħmlu mill-aħjar għax jekk jeħel wieħed jeħel il-grupp kollu. Kelli studenti li meta jkunu assenti jiġu minn jeddhom jistaqsu fuq xiex għamilna waqt l-XL, jieħdu interess kbir waqt il-lezzjonijiet u jiddiskutu b'ħafna sens," kompliet tispjega. Qasmet l-istess ħsieb Marita Muscat Xerri: "Bħala għalliema, huwa ta' sodisfazzjon kbir li tara trasformazzjoni kif dawn iż-żgħażagħ jaħsbu fuqhom infushom. Bdew is-sena ma jemmnux fil-potenzjal tagħhom u spiċċawha armati b'sett ta' ħiliet, ippreparati għal dak li ġej fil-futur tagħhom – kemm jekk se jkomplu f'istituzzjoni edukattiva oħra u anke jekk se jidħlu fid-dinja tax-xogħol." Lorainne Caruana, mill-Kulleġġ San Benedittu, qalet: "L-istudenti rari fallew lezzjoni. Kienu entużjasti li jiffilmjaw dak li kienu qed jagħmlu, jieħdu r-ritratti u u jisimgħu lil u minn xulxin biex jagħtu riżultat aħjar. Kien hemm inizjattiva kbira minn naħa tagħhom." Caruana stqarret kif l-istudenti saru iktar kunfidenti. "Iżda, iktar minn hekk bdew jifhmu l-importanza li jattendu l-iskola," irrimarkat Caruana li ddeskriviet il-programm bħala waħda mill-għodda kontra l-assentejiżmu. Relevanti fil-komunità Il-programm ħa l-istudenti fil-komunità fejn ħassewhom relevanti għax qed iferrħu lil ħaddieħor b'dak li jkunu għamlu huma. Fi kliem ieħor, bil-ħila tagħhom. Ħila li forsi fl-imgħoddi ftit kien hemm min irrikonoxxiha. "Fi żmien tal-Milied ħadna l-okkażjoni biex nirranġaw il-ġnien tad-dar tax-xjuħ li qiegħed viċin tal-iskola u li kien abbandunat. It-tfal ħadmu bi ħġarhom; min jaqta' l-ħaxix, min jiġbor iż-żibel u min iġorr u jitfa' l-imbarazz fl-iskipps. Wara morna nżuru d-dar tax-xjuħ u ħadnielhom xi rigali wkoll," qalet Erkayasi li rrakkontat kif mat-triq lura, it-tfal tkellmu dwar kemm ħadu gost bihom l-anzjani u kif għal darba ma tkellmux fuqhom għax qalgħu l-inkwiet. "Hija ħasra li ta' età daqshekk żgħira bniedem jibda jemmen dak li jgħidulu l-oħrajn," kompliet tirrakonta l-għalliema. L-inizjattivi fil-komunità kienu mifruxa. Marita Muscat Xerri stqarret li l-grupp kellu ukoll opportunità li jaħdem ma' tim mill-EFRU (Emergency Fire and Rescue Unit) f'ġurnata attivitajiet fl-iskola stess. "Permezz ta' dawn l-attivitajiet l-istudenti kellhom jaħsbu u jaħdmu flimkien biex isolvu sett ta' problemi. F'din l-attività, apparti li ħadu gost, l-istudenti tgħallmu ħafna, b'mod prattiku," qalet Xerri. L-istudenti tal-kulleġġ San Benedittu għamlu muffins li qassmu lill-anzjani u ħadu ħsieb 'kitchen garden' li biegħu dak li daħħlu minnu. Grupp ieħor ħa inizjattiva li mill-flus li daħħlu kienet megħjuna s-soċjetà tal-MUSEUM. "B'dawn l-attivitajiet l-istudenti kienu fdati b'xogħol speċifiku. L-irwoli differenti li kellhom tawhom responsabbiltà," qalet Lorainne Caruana li spjegat kif għall-ewwel darba bdew jifhmu kemm jistgħu jgħinu lill-oħrajn. Fuq kollox, kompliet Caruana, l-istudenti tgħallmu "joħolmu, jaħdmu iebes u jirnexxu." Dwar dan tirrakkonta b'emozzjoni Graziella Erkayasi. "L-aktar ħaġa li laqtitni kienet li meta rċevew l-ewwel riżultati u għednielhom waqt l-assembly, baqgħu kollha kwieti. Meta raw isimhom u l-kelma PASSED ħdejn isimhom qabeż wieħed u qalli 'Miss, dawn żgur ħadu żball hdejn ismi....jien qatt m'għaddejt minn xejn.' Malli semgħu hekk l-oħrajn kollha qablu miegħu, kollha qaluli, 'imma aħna injoranti miss, m'aħniex tajbin għall-iskola.' "Għal dan il-kliem, qalbi ngħafset. Ħassejt li dan il-programm hu raġġ ta' dawl għal dawn it-tfal. Tfal li għal numru kbir ta' snin ingħataw it-tikketta ta' slow learners, injoranti u mqarbin. Fl-aħħar bdew iduqu l-ewwel togħma ta' suċċess, ta' twemmin fihom infushom," temmet tgħid l-għalliema. Il-Prince's Trust International xl/Achieve Programme huwa programm li jgħin lill-istudenti fil-qasam edukattiv billi jippreparahom aħjar għad-dinja tax-xogħol. Malta, permezz tal-Fondazzjoni HSBC Malta, saret l-ewwel pajjiż barra r-Renju Unit li introduċiet dan il-programm edukattiv fl-iskejjel sekondarji tagħha. Dan il-programm, li huwa ffinanzjat mill-Prinċep Karlu ta' Wales, huwa impenjat biex jgħin lil żgħażagħ ta' bejn it-13 u d-19- il sena biex jiksbu edukazzjoni, taħriġ u impjieg. L-iskop tal-Prince's Trust International huwa li jagħti opportunità lil numru ta' studenti biex jiżviluppaw u jsaħħu l-ħiliet u l-motivazzjoni tagħhom f' diversi aspetti permezz ta' tagħlim informali. L-istudenti, flimkien ma l-għalliema tagħom jaħdmu fuq diversi aspetti li joffri dan il-programm, fosthom żvilupp personali, immaniġġjar ta' flus, ippjanar ta' karrieri, proġetti għall-komunità, esperjenza fuq postijiet tax-xogħol, proġetti ta' intrapriża, attivitajiet ta' team building u preżentazzjonijiet fuq diversi suġġetti ta' interess. Din is-sena ħmistax-il skola sekondarja mill-kulleġġi kollha, żewġ Education Resource Centres u Learning Support Centre qegħdin jimplimentaw dan il-programm. L-ammont ta' studenti li qegħdin isegwu dan il-programm huwa ta' 289. Aktar skejjel komplew juru interess f'dan il-programm u mistennija jibdew jimplimentaw il-programm matul din is–sena skolastika.